|  |
| --- |
| **Gen. 26:1-33** **“Leef in Christus se lewensruimte.”**  *Andries Burger, GK Pinetown, 25 April 2021* |

*Sing:* *Lied 157:1,2; Ps. 67:1, 2(C); Ps. 19:5(K); “Filippense 4 v 4 sê...”; Ps. 68:9(T); “Vrede”*

Ons is besig om te fokus op God se openbaring deur die lewe van Isak.

Ons lees baie minder van hom in die Bybel as van sy pa Abraham, of van sy seun Jakob wat later Israel genoem is.

Vandag kom ons by die enigste hoofstuk in die hele Bybel waarin Isak self die hoofkarakter is...

**<< Lees Gen. 26:1-33 >>**

Hierdie hoofstuk vertel eintlik van Isak se hele lewe.

Behalwe ŉ paar insidente wat elders beskryf word –

is hierdie die enigste beskrywing van Isak se eie lewe.

*< Wys op kaarte waar dit afgespeel het.>*

Ons weet nie of Esau en Jakob al gebore was voor hierdie gebeure nie (onthou dat die Bybel nie altyd in volgorde geskryf is nie),

ons weet wel dat hy reeds met Rebekka getroud was (v.7),

ons weet ook nie waar hy gebly het voordat hy in die hongersnood na Gerar toe getrek het nie.

Kom ons kyk net weer wat gebeur het in sy lewe, en

dan staan ons bietjie verder weg van die detail af om te vra waarom dit gebeur het

en wat dit vir ons beteken.

Wat het gebeur:

Soos dit maar gaan in daardie wêreld kom daar so ŉ droogte dat daar nie genoeg kos vir die mense en hulle vee is nie – ŉ hongersnood.

Isak trek na die stad Gerar toe waarskynlik met die plan om later dan verder na Egipte toe te gaan.

In hongersnood was Egipte altyd ŉ uitkoms omdat die Nyl rivier water gegee het sodat daar selfs in droogte tye meestal kos was.

Daar in Gerar verskyn God aan Isak en Hy sê vir Isak om nie sy redding van hongersnood in Egipte te gaan soek nie, maar om vir ŉ tyd lank in Gerar te bly.

God belowe dat Hy by Isak sal wees en dat dit met hom goed sal gaan.

God belowe dat Hy getrou sal wees aan sy eed met Abraham en

dat Hy die land aan Isak en aan sy nageslag sal gee en

dat sy nageslag so baie sal wees soos die sterre aan die hemel en dat al die nasies in die wêreld in Isak se nageslag geseën sal wees.

God roep vir Isak ook op om soos Abraham gehoorsaam te wees aan God, om sy gebooie en voorskrifte, sy wette na te kom.

Isak is toe gehoorsaam en hy bly in Gerar. Maar dit word sommer gou duidelik dat hy dit nie regkry om heeltemal op God te vertrou nie.

Omdat hy bang is dat die mans in Gerar hom kan vermoor om sy vrou te vat, lieg Isak deur te sê dat Rebekka net sy sussie is –

*(Gedeelte in grys kan weggelaat word om preek te verkort.)*

netsoos Abraham destyds ook gedoen het toe hy vir ŉ vorige koning Abimelek bang was en gesê het dat Sara sy sussie was.

Mens wil vra of Isak dan nou niks geleer het uit die foute wat sy pa gemaak het nie...

Dit is ŉ baie belangrike les vir ons kinders –

jy kan nie maar dieselfde besluite neem en dieselfde dinge doen as jou ouers nie,

die Here gee hulle vir jou as voorbeelde en party van hulle is baie goeie voorbeelde,

maar onthou dat ouers ook dinge doen wat slegte voorbeelde van sonde is wat jy nie ook moet doen omdat hulle dit gedoen het nie.

Soos wat jy ouer word moet jy self die Bybel lees en ondersoek om self te leer wat God wil hê en dan is dít wat jy moet doen.

Dit is ook ŉ les vir ons as ouers om ons foute en sonde te erken en ons kinders te leer dat dit nie goeie voorbeelde was nie...

Help jou kinders en kleinkinders om uit jou sondefoute te leer...

Maar soos die lewe nou maar is, bly Isak se sonde nie lank in die geheim nie. Koning Abimelek kom agter dat Rebekka eintlik Isak se vrou is.

Hy is kwaad omdat Isak se sonde van lieg kon veroorsaak het dat die koning of iemand anders in sy stad baie erger sonde kon gedoen het.

Ons moet nie dink dat ongelowiges nie ons sondes raaksien nie – en wanneer hulle dit agterkom dan doen dit baie skade aan God se koninkryk en aan sy eer.

Dit is baie opvallend dat God nie met Isak raas of hom straf nie –

in plaas van straf ontvang Isak beskerming van die koning self...

Sonder dat ons weet hoe lank dit geneem het, begin dit beter gaan en Isak ploeg en plant en sy oeste is groot.

Die Here se seën begin duidelik wys en Isak word ŉ baie ryk man.

Dit gaan só goed met hom dat die Filistyne so jaloers word dat hulle die waterputte wat sy pa gegrawe het toegooi.

Om putte toe te gooi in ŉ land wat droogtes ken is amper soos om oorlog te verklaar teen almal wat die water baie nodig het.

Maar hulle raak ook skrikkerig vir Isak want hy het baie slawe en kan dalk begin terug baklei –

en daarom jaag hulle Isak met mooi woorde van hulle af weg.

Trek weg want dit gaan te goed met jou... Kan jy jou dit indink?

En Isak se reaksie? Soos ŉ vreemdeling in die land trek hy uit Gerar weg om ŉ end daarvan af in die spruit te gaan bly.

Dink byvoorbeeld aan die droë rivierbeddings wat mens in Namibië kry waar die water dalk op ŉ tyd geloop het, maar waar dit gewoonlik droog is.

Hy gaan bly daar en grou die put weer oop wat sy pa lank terug gegrou het en deur die Filistyne toegegooi was.

Die Filistyne se skaapwagters maak sowaar rusie oor die water uit ŉ put wat hulle self toegegooi het!

Dit is onverstaanbaar dat Isak nie op sy regte gestaan het nie –

sy pa het die put gegrou, die Filistyne wou dit nie gebruik nie en het dit toegegooi, en noudat hy dit weer laat oop grou het –

nou maak hulle rusie dat die water ewe skielik nou hulle sŉ is.

Isak kon hulle oorrompel het want dat die koning hom weggestuur het omdat Isak te sterk geword.

Stert tussen die bene skuif Isak verder weg van Gerar al dieper die beloofdeland in.

Hulle grou ŉ volgende put oop en sowaar weer ŉ gekla en ŉ gekerm dat die water nie syne is nie.

Wil jy nou meer. Sal jy nie ook dink dat dit nou genoeg is nie?

Maar weer staan Isak nie sy man nie, al kon hy...

Dit lyk lafhartig as hy verder skuif...

Maar toe hulle weer ŉ put oop grou was daar geen teenstand nie en het hy en sy mense kon die water in vrede gebruik.

Daar is nie meer “Rusie” nie, ook nie “Klagtes” en daarom noem hy die put nou

*“Ruimte.”*

Sonder dat ons weet hoe lank Isak daar gebly het, trek hy later verder Berseba toe.

Daar verskyn die Here toe weer aan Isak en weer herhaal hy sy beloftes aan Isak

met die gerusstelling dat Isak nie bang hoef te wees nie.

Nie bang vir God nie - want Hy is die bekende, getroue God van Abraham –

en ook nie bang vir enigeen of enigiets nie – want God beloof weer sy seën aan Isak.

In dankbaarheid bou Isak ŉ altaar en aanbid God.

Daar het dit so goed gegaan met Isak dat koning Abimelek en die hoof van sy weermag hom kom besoek om ŉ vredesverdrag te kom onderhandel.

Nadat Isak sy verontwaardiging wys, ontvang hy hulle egter gasvry en sluit ŉ nie-aanvalsverdrag.

En asof die Here sy seën daarmee bevestig kry Isak se slawe dieselfde dag water en Isak noem die plek weer Berseba –

Sodat die naam ŉ herinnering kan wees aan die beloftes wat hy en Abimelek daar onder eed aan mekaar gegee het.

So het Isak se lewe dan verloop.

Hy begin as ŉ hongersnood vlugteling,

maar later gaan dit só goed met hom dat hulle by wie hy gaan kos bedel het

hom as ŉ bedreiging begin sien en hom wegstuur, en

steeds gaan dit so goed hulle jaloers word en hom wil onderkry deur sy water af te sny,

maar sonder terugbaklei skuif hy verder totdat hy uiteindelik ruimte kry om in vrede te lewe en

so sterk word dat ŉ verleë Abimelek na hom toe kom om ŉ vredesooreenkoms te kom vra.

Kom ons staan nou bietjie terug van al hierdie detail en ons vra waarom hierdie dinge met Isak gebeur het?  *(Ek gaan het op twee vrae konsentreer.)*

Waarom het Isak nie op sy regte gestaan nie?

Was dit omdat hy steeds maar ŉ bangbroek was wat selfs gelieg het om homself te beskerm?

Nee, dit was nie omdat hy nog bang was nie. Hy het geleer om God te vertrou.

Hy het nie terugbaklei nie want Hy het op God vertrou in sekerheid dat God getrou sal wees aan sy beloftes.

Sonder om self vir sy lewensruimte te baklei het Hy bly verskuif totdat God dit vir hom bewerk het – al verder van Egipte en Gerar af – al dieper in God se beloofde land in. Hoe weet ons dit?

Dit is presies die rede wat Isak self gee (v.22) in sy verduideliking waarom hy die put *“Ruimte”* noem, *“want, het hy gesê, nou het die Here vir ons ruimte gemaak”*.

Isak weet dat sy vrede nie deur homself verkry kan word nie,

Hy vertrou dat God vir hom lewensruimte sal gee en hy bly volg en verander totdat God dit bewerk het.

Waarom het God hierdie voorspoed en lewensruimte van vrede aan Isak gegee?

Ons kry die rede in Abimelek se antwoord oor die rede waarom hulle kom vrede soek het,

*”Jy is nou eenmaal die geseënde van die Here.”* (v. 29 OAV)

Onthou jy - nog voordat Isak gebore is het God al vir Abraham belowe dat Hy dieselfde verbond wat hy met Abraham gesluit het, ook met Isak sou sluit.

En voor Isak se geboorte al het God vir Abraham ŉ teken van sy verbond gegee om Abraham se geloof te versterk in God se belofte dat Hy ook vir Abraham se seun Isak en sy nageslag ŉ God sal wees.

Voordat Hy die “God van Abraham, Isak en Jakob” genoem sou word,

noem Isak se seun, Jakob Hom

*“die God van Abraham en die Beskermer van Isak”* (Gen. 31:42).

Isak het niks verdien met dapperheid of harde werk nie.

Dit was omdat God gekies het Homself bekend te maak aan almal wat ooit Isak se lewensverhaal sou hoor.

Kyk na Isak se lewe en jy sien God se getrouheid raak wat sy beloftes hou, sy genade en barmhartigheid, sy liefde en beskerming... lewensruimte...

Nou goed, kom ons vra nou wat dit in vandag se lewe beteken vir jou en my?

Daar kan meer wees, maar ek wil op 4 boodskappe fokus.

Maar eers net die opmerking dat elkeen van ons ook swaarkry en beproewende uitdagings in ons lewens sal hê.

Dit is hoef nie hongersnood te wees soos wat dit vir Isak was nie.

Ons swaarkry verskil – dit kan iets lig wees of baie erg, vir party is dit gereelde die een ding na die ander, vir ander is dit minder.

Maar elkeen van ons ken dit in ons lewens – dink maar wat is joune...

Die eerste boodskap vir ons is dat ons binne God se beloofde land moet bly.

Ek bedoel natuurlik nie ŉ fisies land soos wat dit vir Isak was nie.

Ek bedoel dat ons binne Jesus se hemelse koninkryk moet bly lewe, waar sy Naam geheilig word en waar sy wil geskied.

Hier is ŉ paar voorbeelde van wat ek bedoel:

Is jou swaarkry werkloosheid – moet dan nie uit sy koninkryk gaan in die wêreld in deur te steel of op die lotto se geluksgodin vertrou nie.

Is jou swaarkry verhoudingsprobleme in die huwelik – moet dan nie uit sy koninkryk gaan na die wêreld se ontrou en onsedelikheid nie.

Is jou probleem dat jy sukkel met skoolwerk of dalk nie genoeg geleer het nie – moet dan nie uit sy koninkryk gaan na die wêreld se oneerlikheid deur by ŉ maat af te kyk nie.

Wat is jou beproewing? Soek jou uitkoms binne God se koninkryk waar sy Naam geheilig word en waar sy wil geskied.

Om in sy koninkryk te bly beteken verder ook dat ons in sy gemeente sal bly.

Dit is tog hier waar Christus ons bymekaar gesit het om mekaar te ondersteun met sy liefde en sy genade én met die gawes wat Hy aan elkeen van ons gegee het.

Elkeen van ons moet vra hoe God ons wil gebruik om ander in sy koninkryk by te staan en te ondersteun.

En wanneer ons die bystand nodig het – sal ons dit dan nie binne sy koninkryk, binne sy gemeente soek waar Hy ander gee met die opdrag om ons te help nie? Help om te weet wat God leer en help om dit te doen...

Die “gemeenskap van die heiliges” waarin ons glo, soos ons vroeër bely het – is nie net om gereeld eredienste by te woon nie.

Dit is veel meer – dit is om mekaar te ondersteun omdat ons saam kinders van God is wat Hy in hierdie spesifieke gemeente vir mekaar gegee het.

Wat doen jy om ander in die gemeente te ondersteun?

Hoe bly jy deel van die gemeente om hulle ondersteuning te kry wanneer jy dit nodig het?

Die tweede boodskap wat ek wil uitlig is dat ons op God se beloftes moet vertrou.

Dit is tog die rede waarom ons in sy koninkryk bly – want dit is hier onder sy heerskappy waar Hy getrou bly aan sy allerwonderlikste beloftes.

Dit is die sekerheid dat Hy sal doen wat Hy gesê het wat ons moed gee vir die lewe, wat ons hoop gee om aan te hou, wat ons van vreugde laat sing selfs wanneer ons swaarkry.

Beloftes vir hierdie lewe soos dat ons nie alleen is nie maar dat Hy by ons is, dat die stormwaters van beproewing ons nie sal wegspoel nie.

En dan die belofte van die allerbeste erfenis van ewige lewe en ewige heerlikheid saam met Christus.

Petrus skryf dat dit ons met ŉ onuitspreeklike blydskap vul selfs al moet ons vir ŉ tyd lank baie swaar kry.

Lees, bestudeer en ken die Bybel sodat jy God se beloftes sal ken, sodat jy Hom wat die beloftes gee en waarborg sal ken.

Die derde boodskap is dat God vir ons ruimte maak om in vrede te kan lewe.

Daar sal tye wees in hierdie ou wêreld wanneer ons lewens op “rusie” en “klagte” plekke sal wees waar ons bedreig en verdruk word – baie kere heeltemal onregverdig.

Maar God bly Koning en Hy laat toe dat dit gebeur – partykeer is dit Hy wat dit láát gebeur.

Dit is nie ons roeping om self vir ons eie ruimte te baklei nie.

Natuurlik is dit reg om te werk vir reg en geregtigheid,

maar nie as ŉ persoonlike veldtog sodat dit oor ons en ons regte begin gaan nie –

wees lief vir jou vyand is die reël in God se koninkryk, gee hom water wanneer hy dors is...

In onderdanigheid in God se koninkryk vertrou ons met sekerheid op God se belofte dat Hy vir ons ruimte sal maak.

Sóveel so dat ons sy ruimte beleef selfs binne die ergste verdrukking wat ons in hierdie wêreld kán beleef.

Maar weet jy, die rusie en klagtes, die onreg en die seerkry in hierdie lewe is nie ŉ druppel van wat wag nie.

Weet verseker dat na die aanklagte van die duiwel voor God se troon, daar vir elke mens die allerverskriklikste rusie met God wag. Dit is ŉ rusie wat ons begin het met ons sonde en met ons vermetelheid om soos Hy te wil wees.

Dan sal daar géén ruimte wees nie – die Almagtige Heilige God sal sy woede en ewige straf op sonde in vuur uit giet.

Géén ruimte nie – behalwe die ruimte wat Jesus Christus aan die kruis bewerk het vir elkeen wat in Hom glo.

Vir die wat aan Hom vasgryp met elke bietjie geloof wat jy maar het.

Vir gelowiges sal die duiwel se klagtes geen vrees inhou nie

want Jesus het die straf van ons rusie met God op Hom geneem

sodat ons deur geloof in sy Ruimte kan lewe,

ŉ ruimte saam met God in absolute en ewige vrede, harmonie en heerlikheid.

Die vierde en laaste boodskap wat ek wil uitlig uit Isak se lewe is

die rede waarom ons, wat in Christus is, selfs in die wêreld se rusie en klagte en ons swaarkry kan lewe met lewensvreugde in die Ruimte wat God gee...

Want, soos Isak, is elkeen wat in Christus is, nou eenmaal deur God geseën...

Gaan lees asseblief Efesiërs 1 sodra jy kans kry?

God het ons in Christus geseën met al die seëninge van die Gees wat daar in die hemel is.

Voordat Hy die wêreld geskep het, het jy elkeen wat glo uitgekies en

uit genade verlos deur die bloed van sy Seun, Jesus Christus en ons van al ons oortredinge vergewe.

Hy het sy Heilige Gees in ons gegee wat ons verseël as God se eiendom,

die Heilige Gees in ons is die waarborg dat ons alles sal ontvang wat God belowe het.

Gelowiges in Jesus Christus, is nou eenmaal deur God geseën...

Ek som op, uit God se openbaring in Isak se lewe leer ons om só te lewe in alle omstandighede:

Bly in die koninkryk van God en doen gehoorsaam wat Hom sal verheerlik.

Bly in die gemeenskap van gelowiges in die gemeente waar jy sy liefde en sorg by ander ontvang en jy netso sy liefde en sorg aan ander gee.

Vertrou op God se beloftes want dit is ons hoop en die anker van ons sekerheid want ons weet verseker dat Hy getrou is en altyd doen wat Hy gesê het Hy sal doen...

Vind lewesruimte in Jesus Christus wat dit met sy offerdood verdien het en uit genade aan elkeen gee wat in Hom glo.

Hy gee jou sy Gees sodat jy nou reeds in jou swaarkry al meer van sy ruimte van vrede sal beleef, tot dat dit op sy tyd sal oorloop in ewige heerlikheid saam met Hom.

Waarom is dit so en sal dit so wees?

Want jy en ek en elkeen wat glo in Jesus Christus –

is nou maar eenmaal die geseëndes van die Here!

Amen